L'Ajuntament de Sagunt oferix un servici de gestoria per a pimes del municipi i cursos d'anglés gratuïts
01 d’abril 2020

​  ![](/media/gwsdkuwj/99-c_rp-ampliacion-medidas-estado-de-alarma-2.jpg)

L'Ajuntament de Sagunt oferix un servici d'assessoria per a xicotetes i mitjanes empreses del municipi sobre les ajudes i les mesures adoptades per les administracions i cursos d'anglés gratuïts per a les persones interessades. Així ho ha informat este matí en roda de premsa l'alcalde de Sagunt, Darío Moreno, a més de nous servicis i programació en línia que diferents departaments municipals posen a la disposició de la ciutadania per a fer més suportable el confinament.

En primer lloc, Moreno ha anunciat que el Departament de Comerç i Mercats ha posat en marxa hui una iniciativa per a ajudar a les xicotetes i mitjanes empreses del municipi (Pimes), oferint-les un servici d'assessoria i gestoria gratuït. Les persones interessades podran consultar tots els dubtes sobre el sistema d'ajudes i obligacions tributàries telefonant al 962655858 extensió 6305, que els dirigirà, en primer lloc, al Departament de Gestió Tributària. A partir d'ací se'ls redirigirà a una gestoria especialitzada contractada per l'ajuntament per a consultar les particularitats de cada negoci. A més, després de presentar el servici, durant la roda de premsa, el departament ha rebut la primera telefonada, «**això significa que el que fem des de l'Ajuntament té un impacte positiu**», ha assegurat l'alcalde, ja que volen que els negocis traguen «**el màxim partit a les ajudes de l'Ajuntament, de la Generalitat i del Govern central**».

D'altra banda, el primer edil ha informat que Promoció Econòmica, en l'esforç per adaptar l'activitat formativa a la situació actual, ha sumat a l'oferta de cursos en línia del departament tres nous cursos gratuïts d'anglés, de nivell bàsic (50 hores), intermedi (40 hores) i un específic, especialment pensat per a comerç i hostaleria. Estos cursos són per a tota la ciutadania accedint a [https://sagunto.portalemp.com/](https://sagunto.portalemp.com/) i en finalitzar-los s'entregarà una certificació oficial. A més, l'alcalde ha assegurat que els cursos els impartixen acadèmies locals amb experiència telemàtica, d'esta manera la ciutadania pot aprofitar el temps de confinament «**per a continuar formant-se**». 

![](/media/4lsismqd/99-c_rp-ampliacion-medidas-estado-de-alarma-21.jpg)  

Des del Departament de Joventut i Infància també s'està oferint programació en línia en xarxes socials. Per a la infància, en el perfil de Facebook [Menuda Agenda](https://www.facebook.com/menudaciutat/) hi ha recursos per a entretindre i formar en valors a través de jocs. Per a la joventut, en els diferents perfils de Facebook, agrupats en el de [Casal Jove](https://www.facebook.com/cjportdesagunt/), s'oferixen concursos d'escriptura i recomanacions de pel·lícules i llibres, entre altres continguts.

Moreno també ha anunciat que el Gabinet de Promoció del Valencià ha impulsat un programa de voluntariat virtual pel valencià. Es tracta d'un servici dirigit a persones que volen aprendre o ensenyar de manera oral el valencià a través de noves tecnologies, que es posarà en marxa a partir del pròxim dilluns 6 d'abril. Esta iniciativa funciona seleccionant a parelles per a col·laborar ensenyant i aprenent valencià durant sessions de 15 i 35 minuts. Per a donar-se d'alta, envieu un correu a gpv@aytosagunto.es indicant nom, edat, telèfon i una breu descripció d'aficions i interessos per a millorar i facilitar la conversa entre la parella seleccionada.

En l'apartat cultural, l'alcalde ha informat de nombrosos continguts en línia que es podran gaudir a partir de demà, com és el cas de l'Escola Municipal de Teatre, que oferix classes i també oferirà activitats telemàtiques de jocs dramàtics, escenografia, entre altres, en el seu perfil de [Facebook](https://www.facebook.com/emtsagunt/).

D'altra banda, Moreno ha confirmat la cancel·lació de la Setmana Santa Saguntina, però ha assegurat que la Confraria de la Puríssima Sang de Jesucrist oferirà a través de les xarxes socials l'emissió d'alguns actes. A més, l'associació Passió per Sagunt oferirà dissabte que ve 4 d'abril, a les 20.15 hores, l'emissió de la Passió en viu 2019 a través del seu canal de [Youtube](https://www.youtube.com/channel/UCdyNyt6HSRpXRm_MxslNL5Q) i de la web municipal. Moreno ha assegurat que una tradició com la Setmana Santa «**amb tanta importància en la nostra història, almenys en este any tan excepcional podrà continuar mantenint la seua essència, encara que siga a través de les xarxes socials**».

També, sense deixar de costat la cultura i l'educació, l'alcalde ha esmentat els Ludi Saguntini i el Festival de Teatre Grecollatí, que s'haurien de celebrar esta setmana. Per este motiu, divendres que ve s'emetrà una pompa virtual a través de les xarxes socials dels [Ludi Saguntini](https://www.facebook.com/Ludi-Saguntini-163116347074213/) i conviden a totes aquelles persones que vulguen participar en eixa pompa davall el lema ‘Celebrem estos Ludi a casa’, que es graven un vídeo d'un minut caracteritzades amb vestimenta romana, grega o amb elements clàssics i l'envien a clasicasagunt@gmail.com abans del dijous a les 18.00 hores.

En definitiva, un conjunt de propostes «**per a intentar reduir en la mesura que siga possible l'impacte negatiu que està tenint el confinament a les nostres cases i que tots puguem continuar gaudint de tradicions i aspectes culturals tan rellevants**», ha afegit Moreno.

D'altra banda, s'ha procedit com és habitual a informar d'aspectes com el recordatori de la suspensió del canvi d'estacionament quinzenal i mensual, a actualitzar el nombre de multes interposades per Policia Local, que sumen 5 des de dilluns passat. A més, s'ha agraït públicament la col·laboració d'empreses i negocis que han realitzat donacions com a L´epicentre amb 10.000 màscares, Associació de caçadors són 2.100 guants i màscares, Distribuciones y Mecanismos SATOR S.L. amb bussos i guants, Horno trigo y miel amb 700 guants i menjar per al torn de matí de la policia, Pizzeria Sonic amb pizzes per al torn de matí, Taska 68 ha repartit menjar en diversos torns de policia, l'empresa Bevione amb 300 màscares reutilitzables si se sotmeten a desinfecció i una particular amb màscares i acetats per a les proteccions facials.

![](/media/pxmkprax/99-c_rp-ampliacion-medidas-estado-de-alarma-29.jpg)  
 

Per la seua part, el regidor d'Educació, José Manuel Tarazona, present en la roda de premsa de hui, ha assegurat que tots els regidors i regidores, així com el personal de l'Ajuntament de Sagunt, estan fent un gran esforç diari per a tirar avant la gestió municipal, malgrat les dificultats actuals. En este sentit, assegura que des de l'Ajuntament «**estem treballant sense descans per a no deixar de proposar activitats i iniciatives i que la gent estiga activa des de les seues cases, tractant així de normalitzar la situació el màxim possible**». A més, Tarazona ha expressat que, després d'esta situació «**eixirem reforçats, però mentrestant cal continuar quedant-se a casa per a protegir a les persones vulnerables i ajudar a tots els professionals. Açò és una pandèmia mundial i la superarem tots junts tenint consciència col·lectiva**».

Finalment, l'alcalde ha recordat els telèfons d'interés. Per a Assessorament al comerç local 962655858 extensió 6305, la Plataforma Morvedre a Casa [https://morvedreacasa.com/](https://morvedreacasa.com/), Serveis Socials 962655882, Voluntariat 962655858 extensió 1, Àrea d'Igualtat 962655889, Promoció Econòmica 962655886 i Assistència Psicològica 672 145 795. Moreno, a més, ha afirmat que entre tots i totes «**aconseguirem traure el millor d'esta situació i resistir perquè quan isquem d'esta, ho fem amb força per a continuar, per a remuntar i per a demostrar tot el que val esta societat**».

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-oferix-un-servici-de-gestoria-per-a-pimes-del-municipi-i-cursos-d-angles-gratuits/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-oferix-un-servici-de-gestoria-per-a-pimes-del-municipi-i-cursos-d-angles-gratuits/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-oferix-un-servici-de-gestoria-per-a-pimes-del-municipi-i-cursos-d-angles-gratuits/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-oferix-un-servici-de-gestoria-per-a-pimes-del-municipi-i-cursos-d-angles-gratuits/)